კალიფორნიაშ უნივერსიტეტი (ბერკლი)

კალიფორნიაშ უნივერსიტეტი (ბერკლი) (ინგლ. University of California, Berkeley, კუნტაშე UC Berkeley, Berkeley, Cal, ვარ და California) რე ოჯარალე უნივერსიტეტი კალიფორნიაშ ნოღა ბერკლის. უნივერსიტეტიქ დირსხუ 1868 წანას დო იკათუანს 14 კოლეჯის დო სკოლას. უნივერსიტეტი რე ამერიკული უნივერსიტეტეფიშ ასოციაციაშ დუმარსხუაფალი-მაკათური. უნივერსიტეტი ადმინისტრირენს ამერიკაშ გიშარჩქინელ ომენცარე ცენტრეფს: მათემატიკური მენცარობეფიშ რკვიებეფიშ ინსტიტუტის დო კოსმოსური მენცარობეფიშ ლაბორატორიას. უნივერსიტეტიქ დარსხუ დო ასე ხოლო უღჷ მენცარული აფილიაცია სუმი ერუანული ლაბორატორიაწკჷმა: ლოურენს ბერკლიშ ერუანული ლაბორატორია, ლივერმორიშ ერუანული ლაბორატორია დო ლოს-ალამოსიშ ერუანული ლაბორატორია. კალიფორნიაშ უნივერსიტეტიქ მიშეღჷ დიდი კონტრიბუცია ბრელი მენცარული პროექტიშ დორსხუაფაშა დო გოვითარაფაშა, მანჰეტენიშ პროექტით დოჭყაფილი დო ქიმიური ელემენტეფიშ ძირაფათ დო რკვიებათ, კომპიუტერული მენცარობეფით დო გენომიკათ თებული. უნივერსიტეტი შინელი რე პოლიტიკური აქტივიზმით ხოლო დო თინა რდჷ 1960-იან წანეფიშ დუდიშული ზიტყვაშ ჸარაფიშ ცენტრი. უნივერსიტეტიშ სპორტული ბუნეფი დო სპორტსმენენეფი რენა ამერიკული ერუანული ჩემპიონატეფიშ გომორძგვილი. 223 სპორტსმენი რე ოლიმპიადეფიშ მედალისტი (ჸათავრეშე 121 ორქოშ მენდალი). კალიფორნიაშ უნივერსიტეტიშ (ბერკლი) კურსნათებუეფი რენა: ნობელიშ პრემიაშ 114 ლაურეატი, ტიურინგიშ პრემიაშ 25 ლაურეატი, ვოლფიშ პრემიაშ 28 ლაურეატი, პულიცერიშ პრემიაშ 30 ლაურეატი, ოსკარიშ ჯილდოეფიშ 19 გომორძგვილი, 25 მილიარდერი. უნივერსიტეტიშ კურსნათებუეფი რდეს შხვადოშხვა სახენწჷფოეფიშ ლიდერეფი, პოლიტიკოსეფი, დიპლომატეფი, გუბერნატორეფი. უნივერსიტეტიშ კურსნათებუეფქ დარსხუეს ტექნოლოგიეფიშ დარგეფიშ ლიდერი გლობალური კომპანიეფი: Apple, Tesla, Inc., Intel, eBay, SoftBank, AIG, Morgan Stanley დო შხვეფი.

ლიტერატურა
 Helfand, Harvey (2001). University of California, Berkeley. Princeton Architectural Press. ISBN 1-56898-293-3.

რესურსეფი ინტერნეტის
 ოფიციალური ვებსაიტი

კატეგორია:კალიფორნიაშ უნივერსიტეტი
კატეგორია:ამერიკული უნივერსიტეტეფი
კატეგორია:ამერიკაშ უნივერსიტეტეფი